## El Consell posa a la disposició del Marroc i Líbia ajuda de cooperació i d'emergència davant de les catàstrofes ocorregudes en els últims dies

*** Susana Camarero presidix la reunió del Comité d'Acció Humanitària d'Emergència convocada per a analitzar la situació
* La Generalitat es troba immersa, des de dissabte passat, en ple procés per a poder oferir assistència humanitària a la població afectada**

La vicepresidenta segona i consellera de Serveis Socials, Igualtat i Habitatge, Susana Camarero, i la consellera de Justícia i Interior, Elisa Núñez han assenyalat que el Consell s'ha posat a la disposició del Marroc i Líbia i ha oferit tota l'ajuda possible de cooperació i d'emergència davant de les catàstrofes ocorregudes en els últims dies en estos països.

Susana Camarero ha presidit la reunió del Comité d'Acció Humanitària d'Emergència (CAHE) convocat per a analitzar la situació del Marroc i de Líbia i informar els membres del comité sobre les actuacions que en esta matèria està duent a terme el Govern Valencià.

La vicepresidenta segona i la consellera de Justícia i Interior han explicat que la Generalitat "es troba immersa, des de dissabte passat, en ple procés per a la posada en marxa de tota una sèrie de mecanismes d'assistència humanitària a la població marroquina afectada".

En estos moments, ha indicat Camarero, estan mobilitzades les dos entitats de cooperació amb les quals s'està treballant en el terreny, Farmamundi i Creu Roja, que, a més, "ens van informant sobre quines són les necessitats que estan sorgint".

Segons ha assenyalat, Farmamundi està repartint *kits* higiènics entre la població més afectada pel terratrémol i oferint assistència psicològica "tal com ha sol·licitat el govern del Marroc".

Així mateix, la vicepresidenta segona ha declarat que, a més de la part de cooperació, des de la Conselleria de Justícia i Interior s'ha oferit ajuda d'emergència però, de moment, "ni el Govern d'Espanya ni el del Marroc l'ha requerida". No obstant això, "els bombers de les tres diputacions de la Comunitat Valenciana estan disposats a acudir a Líbia si així ho sol·licita".

**Comité d'Acció Humanitària i d'Emergència**

En la inauguració de la sessió del CAHE la vicepresidenta segona ha mostrat les seues condolences per la defunció a Ucraïna de la cooperant espanyola Emma Igual, que dirigia l'ONG Road to Relief.

A més de Susana Camarero i Elisa Núñez, la reunió del CAHE ha comptat amb la presència de representants dels equips de coordinació de cooperació i emergències de les conselleries de Serveis Socials, Igualtat i Habitatge i de Justícia i Interior; les tres diputacions provincials; els ajuntaments de València, Castelló de la Plana i Alacant; la Federació de Municipis i Províncies; el Fons Valencià per a la Solidaritat i l'obra social de caixes d'estalvis valencianes. Les ONGD han estat representades a través de la Coordinadora Valenciana.

Tant Vicepresidència Segona com Justícia i Interior són conselleries encarregades de coordinar les diferents labors d'ajuda en les àrees afectades del Marroc i Líbia.

Prèviament a la reunió del CAHE, Susana Camarero ha mantingut una reunió amb la Junta Directiva de la Coordinadora Valenciana d'ONGD. Les entitats han agraït la rapidesa de la convocatòria del Comité i la posada a la disposició de l'ajuda humanitària de la Generalitat.

Fecha: 13/09/2023